Magnus Heunicke (S), 2022-01-12:
Tak for det, formand.
Tak for ordet.
Først vil jeg sige et par ord om coronapandemien.
Jeg er enig i, at den har været et forstørrelsesglas, og når det drejer sig om sundhedsvæsenet, har den jo vist et meget, meget omstillingsparat sundhedsvæsen.
Det er meget, meget positivt.
Den har også vist et sundhedsvæsen, som er udfordret, når det handler om robusthed; som er udfordret, når det handler om travle medarbejdere; som er udfordret, når det handler om at få flere opgaver – stigende pres, stigende patientpres.
Og de udfordringer skylder vi medarbejderne en kæmpestor tak for hver eneste dag, også i dag, at løse med stor fleksibilitet.
Der er nye arbejdsopgaver.
Og under de her vilkår, de arbejder under i øjeblikket, er det et meget, meget stort pres.
Vi kan jo se, at det ikke kun er i Danmarks sundhedsvæsen.
Jeg kan sige, at jeg har talt med sundhedsministre, og alle dem, jeg taler med i den her tid, fortæller mig også om, at deres sundhedsvæsen og deres sygehuse er enormt påvirkede.
Medarbejdergrupper er enormt påvirkede af det ekstra arbejde og de nye arbejdsformer, og der har også været et ekstra pres, som man har været under.
Der skal vi så være klar over, at hvad angår det pres, vores danske sundhedsvæsen har været under, i sammenligning med mange, mange andre lande, så har vores epidemihåndtering og vores belastning af sygehusvæsenet jo heldigvis og lykkeligvis en meget mildere grad, end hvad man ser andre steder.
Vi ser lige nu og her igen, for anden gang under pandemien, en mild til moderat overdødelighed, som Berlingske gennemgår i dag.
Det er jo bedre end i mange, mange andre lande, men det viser også meget godt, at vi her på vej ind i tredje år med covid-19 altså har den her tredje bølge.
Og takket være ikke mindst vores vaccineindsats og vores vaccineopbakning tyder det på, at den her bølge har et mildere forløb, i hvert fald på vores hospitaler.
Men vi er ikke igennem endnu, og derfor er mit fokus og vores styrelsers fokus og alle i sundhedsvæsenets helt klare fokus lige nu og her i de her uger at komme igennem den her tredje bølge på bedst mulig måde.
Vores stærke fokus både i ledelserne, men også på gulvet i klinikkerne er at løse konkrete problemer.
Hvis man så skruer tiden lidt længere tilbage og ser på, hvad regeringen har foretaget sig siden sin tiltræden, så har vi fra starten, fra dag et, været bevidste om, at de økonomiske rammer for driften af sundhedsvæsenet er nødt til at følge med antallet af patienter.
Det går ikke, at der kommer flere og flere patienter, men at man ikke er klar til at følge med, for så skal medarbejderne bare løbe stærkere og stærkere, og så hænger det ikke sammen til sidst.
Det er ikke kun noget, vi siger, for det er noget, man kan se konkret i de økonomiaftaler, der er lavet med kommuner og regioner.
Der kan man se, at vi altså konkret i de sidste 3 års økonomiaftaler, som vi har stået for, har løftet med samlet 8,6 mia. kr.
Det er et helt andet markant niveau, end hvad man har været vant til tidligere.
Derudover kommer jo så de penge, som er sat af, de investeringer, vi sammen med aftalepartierne har sat penge af til i finansloven.
Senest var det den her 1 mia. kr., vi satte af til coronavinterpakken, netop for at styrke robustheden, netop for at hjælpe medarbejdere og ledelser med at kunne komme igennem bedst muligt, således at vores patienter kommer igennem den her vinter bedst muligt.
Robustheden skal styrkes.
Det er en konsekvens af den demografiske udvikling, at vi får flere ældre.
Den udvikling vil fortsætte.
Det er jo kun godt, at vi lever længere i Danmark, men det er klart, at man, når man er ældre, også skal have mere hjælp fra sundhedsvæsenet.
Vi skal have et sundhedsvæsen, der er der for os.
Noget af det, vi har sat i gang, er jo en aftale med Danske Regioner og med Kommunernes Landsforening om at etablere noget af det, som var indholdet i den tidligere regerings sundhedsreform.
Det var ikke helt præcist indholdet fra den tidligere regerings sundhedsreform, for jeg var enig med hr. Jens Rohde, da han sagde, at der var ting deri, som virkelig ikke kunne bruges – men der var også nogle ting, som faktisk var fornuftige.
Så vi har taget det op af skuffen, som var fornuftigt.
Vi har helt åbent sagt, at den her ting var fornuftig.
Den skal selvfølgelig justeres, fordi den tidligere regering ville nedlægge vores regioner, og det vil vi jo ikke.
Og det er aftalen om sundhedsklynger, som jeg ser frem til at behandle med Folketinget.
Den indgik vi en aftale om her i sommer.
Det er altså en strukturel ændring, hvor vi sikrer, at man som patient bliver grebet af kommunen, når man bliver udskrevet fra hospitalet, altså af de kommuner, som ligger omkring vores supersygehuse.
Det er et vigtigt skridt, som er med til at sikre, at vores struktur altså er fremtidssikret.
Det ser jeg selvfølgelig frem til, men det er jo et skridt.
Det er klart, at det jo er et vigtigt element, men ikke det eneste element i en kommende sundhedsreform.